**ЗАКОН**

**о измени и допуни Закона о јавним медијским сервисима**

**Члан 1.**

У Закону о јавним медијским сервисима („Службени гласник РС”, бр. 83/14, 103/15, 108/16 и 161/20) у члану 7. став 1. тачка 8) реч: „предизборне” замењује се речју: „изборне”.

После става 1. додају се ст. 2. и 3. који гласи:

 „Јавни медијски сервиси дужни су да у редовном информативном програму, као и у посебним емисијама које су посвећене изборној кампањи, поступају у складу са принципима непристрасног, правичног и уравнотеженог представљања политичких субјеката, односно изборних листа и кандидата на изборима.

Јавним медијским сервисима се посебно препоручује да у циљу обавештавања јавности о предизборним радњама кандидата, односно подносилаца изборних листа организују радио и телевизијске дуеле или сучељавања да би се у виду дискусије расправила одређена актуелна политичка питања.”

**Члан 2.**

Овај закон ступа на снагу осмог дана од дана објављивања у „Службеном гласнику Републике Србије”.

**ПРЕГЛЕД ОДРЕДАБА**

**ЗАКОНА О ЈАВНИМ МЕДИСЈКИМ СЕРВИСИМА**

**КОЈЕ СЕ МЕЊАЈУ И ДОПУЊУЈУ**

**II. ЈАВНИ ИНТЕРЕС КОЈИ ОСТВАРУЈЕ ЈАВНИ МЕДИЈСКИ СЕРВИС**

***Члан 7.***

Јавни интерес, у складу са законом којим се уређује област јавног информисања, који јавни медијски сервис остварује кроз своје програмске садржаје, је:

1) истинито, благовремено, потпуно, непристрасно и професионално информисање грађана и омогућавање слободног формирања и изражавања мишљења слушалаца и гледалаца на територији Републике Србије, аутономне покрајине и локалне самоуправе;

2) поштовање и представљање основних људских права и слобода, демократских вредности и институција и унапређивање културе јавног дијалога;

3) поштовање приватности, достојанства, угледа, части и других основних права и слобода човека;

4) поштовање и подстицање плурализма политичких, верских и других идеја и омогућавање јавности да буде упозната са тим идејама, не служећи интересима појединих политичких странака и верских заједница, као ни било ком другом појединачном политичком, економском, верском и сличном становишту или интересу;

5) задовољавање потреба у информисању свих делова друштва без дискриминације, водећи рачуна нарочито о друштвено осетљивим групама као што су деца, омладина и стари, мањинске групе, особе са инвалидитетом, социјално и здравствено угрожени и др.;

6) задовољавање потреба грађана за програмским садржајима који обезбеђују очување и изражавање културног идентитета како српског народа тако и националних мањина, водећи рачуна да националне мањине прате одређене програмске целине и на свом матерњем језику и писму;

7) непристрасно обрађивање политичких, историјских, привредних, социјалних, здравствених, културних, образовних, научних, еколошких и других питања, омогућавајући равноправно сучељавање различитих становишта;

8) бесплатно и једнако представљање политичких странака, коалиција и кандидата који имају потврђене изборне листе за републичке, покрајинске или локалне изборе, у време ~~предизборне~~ ИЗБОРНЕ кампање;

9) афирмисање националних културних вредности српског народа и националних мањина који живе у Републици Србији, као и зближавања и прожимања њихових култура;

10) развој медијске писмености становништва;

11) производња домаћег документарног и играног програма;

12) благовремено обавештавање о актуелним збивањима у свету и о научним, културним и осталим цивилизацијским достигнућима;

13) унапређивање општег образовања, здравственог образовања и образовања у вези са заштитом животне средине;

14) развијање културе и уметничког стваралаштва;

15) неговање хуманих, моралних, уметничких и креативних вредности;

16) задовољавање забавних, рекреативних, спортских и других потреба грађана;

17) информисање наших грађана у иностранству, као и припадника српског народ који живи ван територије Републике Србије;

18) представљање културног наслеђа и уметничког стваралаштва у земљи и иностранству;

19) информисање иностране јавности о догађајима и појавама у Републици Србији.

ЈАВНИ МЕДИЈСКИ СЕРВИСИ ДУЖНИ СУ ДА У РЕДОВНОМ ИНФОРМАТИВНОМ ПРОГРАМУ, КАО И У ПОСЕБНИМ ЕМИСИЈАМА КОЈЕ СУ ПОСВЕЋЕНЕ ИЗБОРНОЈ КАМПАЊИ, ПОСТУПАЈУ У СКЛАДУ СА ПРИНЦИПИМА НЕПРИСТРАСНОГ, ПРАВИЧНОГ И УРАВНОТЕЖЕНОГ ПРЕДСТАВЉАЊА ПОЛИТИЧКИХ СУБЈЕКАТА, ОДНОСНО ИЗБОРНИХ ЛИСТА И КАНДИДАТА НА ИЗБОРИМА.

ЈАВНИМ МЕДИЈСКИМ СЕРВИСИМА СЕ ПОСЕБНО ПРЕПОРУЧУЈЕ ДА У ЦИЉУ ОБАВЕШТАВАЊА ЈАВНОСТИ О ПРЕДИЗБОРНИМ РАДЊАМА КАНДИДАТА, ОДНОСНО ПОДНОСИЛАЦА ИЗБОРНИХ ЛИСТА ОРГАНИЗУЈУ РАДИО И ТЕЛЕВИЗИЈСКЕ ДУЕЛЕ ИЛИ СУЧЕЉАВАЊА ДА БИ СЕ У ВИДУ ДИСКУСИЈЕ РАСПРАВИЛА ОДРЕЂЕНА АКТУЕЛНА ПОЛИТИЧКА ПИТАЊА.

**ОБРАЗЛОЖЕЊЕ**

**1. УСТАВНИ ОСНОВ**

Уставни основ за доношење Закона о измени и допуни Закона о јавним медијским сервисима садржан је у члану 97. тачка 10. Устава Републике Србије којим је прописано да Република Србија уређује и обезбеђује систем јавног информисања.

**2. РАЗЛОЗИ ДОНОШЕЊА ЗАКОНА О ИЗМЕНИ И ДОПУНИ ЗАКОНА О ЈАВНИМ МЕДИЈСКИМ СЕРВИСИМА**

Чланом 37. Споразума о унапређењу услова за одржавање избора од 29. октобра 2021. године, који је закључен у Народној скупштини између политичких странака учесница Mеђустраначког дијалога под покровитељством Народне скупштине (Српске напредне странке, Социјалистичке партије Србије, Доста је било, Српског покрета Двери, Демократске странке Србије, Покрета обнове Краљевине Србије, Српске радикалне странке, Здраве Србије, Српске странке Заветници), предвиђена је дужност јавних медијских сервиса да у редовном информативном програму, као и у посебним емисијама које су посвећене изборној кампањи, поступају у складу са принципима непристрасног, правичног и уравнотеженог представљања политичких субјеката, односно изборних листа и кандидата на изборима, а посебно се препоручује да у циљу обавештавања јавности о предизборним радњама кандидата, односно подносилаца изборних листа организују радио и телевизијске дуеле или сучељавања да би се у виду дискусије расправила одређена актуелна политичка питања.

Полазећи од улоге коју јавни медијски сервиси имају у систему јавног информисања Републике Србије, а нарочито њихове улоге у изборној кампањи, и имајући у виду да је дијалог важан део европског пута и перспективе Републике Србије, као и да предложене мере доприносе стварању климе поверења и променама које би биле на корист грађана и у складу са стандардима Европске Уније, Влада је утврдила текст измене и допуне Закона о јавним медијским сервисима.

**3. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Предложена измена и допуна Закона о јавним медијским сервисима извршена је у члану 7. Закона, којим је прописан јавни интерес који се остварује радом јавних медијских сервиса. У тачки 8) наведене одредбе извршено је терминолошко усаглашавање тако што је реч: „предизборна” у синтагми: „предизборна кампања” замењена речју: „изборна ”, чиме је ова одредба Закона усаглашена са чланом 3. став 2. тачка 3) Закона о оглашавању („Сл. гласник РС“, бр. 6/16 и 52/19 – др. закон) ), чланом 2. Закона о финансирању политичких активности („Сл. гласник РС“, бр. 43/11, 123/14 и 88/19) и чл. 50. и 100. Закона о избору народних посланика („Сл. гласник РС“, бр. 35/00, 69/02, 57/03, 72/03, 18/04, 85/05, 101/05, 104/09, 28/11, 36/11, 12/20, 68/20).

Истовремено је извршена допуна истог члана, додавањем става 2, који садржи дужност јавних медијских сервиса да у редовном информативном програму, као и у посебним емисијама које су посвећене изборној кампањи, поступају у складу са принципима непристрасног, правичног и уравнотеженог представљања политичких субјеката, односно изборних листа и кандидата на изборима, те става 3. који садржи препоруку из члана 37. Споразума о унапређењу услова за одржавање избора, према којој се јавним медијским сервисима посебно препоручује да током изборне кампање у циљу обавештавања јавности о предизборним радњама кандидата, односно подносилаца изборних листа организују радио и телевизијске дуеле или сучељавања да би се у виду дискусије расправила одређена актуелна политичка питања.

**4. СРЕДСТВА ПОТРЕБНА ЗА ПРИМЕНУ ЗАКОНА**

За примену овог закона није потребно обезбедити додатна средства у буџету Републике Србије.